ועדת הכלכלה, כנסת 24, פרוטוקול מספר 201, 2022-03-01 14:30

מיכאל ביטון: שלום לכולם.

מיכאל ביטון: הצעת תקנות המועצה לענף הלול (כללים בדבר מכסות לייצור ביצי מאכל לשיווק בשנת 2022).

מיכאל ביטון: אנחנו, לצערי, דנים בנושא שחשבנו שנפגוש אותו באוקטובר 2022, במידה ומתנהלים כראוי אבל בפעם הקודמת לא התנהלו כראוי.

מיכאל ביטון: אני חושב שהמכתבים הראשונים של הוועדה הזאת היו בקיץ ובסתיו למשרד החקלאות, להביא לנו את התקנה שמסדירה את ענף ההטלה.

מיכאל ביטון: וכל כמה שבועות חיכינו לתקנה, והתקנה לא באה.

מיכאל ביטון: הסבירו לנו שצריך לבדוק וזה מורכב ושלא יודעים צפי ולתכנן את הענף ולדעת כמה מחסור יהיה בביצים וכמה מכסות לאשר.

מיכאל ביטון: רצה הגורל שהתקנה הגיעה אלינו, מתי? של ההטלה?

עידית חנוכה: היא הגיעה ב-27 בדצמבר.

מיכאל ביטון: ב-27 בדצמבר קיבלנו שלושה, ארבעה ימים לדון.

מיכאל ביטון: אני נרתמתי לדיון בלהיות מגשר של כולם כדי להביא איזו תקנה מוסכמת באותם ארבעה ימים, כשההשפעה של הביצה על יוקר המחיה של משפחה בישראל – אם נניח נוזיל את הביצה ב-10%, אולי נחסוך למשפחה 10 שקלים בחודש, כשאני יכול להקצות את הזמן שלי להיאבק במונופולים של ייבוא וייצוא מזון, שההשפעה תהיה באלפי שקלים למשפחה אבל הקדשתי ארבעה ימים של שכרון חושים כדי לגשר בין הארגון היציג לבין ענף החקלאות.

מיכאל ביטון: קרה שם משהו לא נעים בכלל – בזמן שאני מנהל משא ומתן, עשו משא ומתן אחר מעל הראש שלי אז לפחות לא הייתי עושה את המשא ומתן הזה שלא הצליח.

מיכאל ביטון: עשו מעל הראש שלי עוד משא ומתן, גם הוא לא הצליח, ואז פגשנו שוקת שבורה, ואז מצאנו חרב על צוואר הענף הזה – או שמאשרים את התקנה כפי שהיא, ללא שינוי, לפי דרישתו של שר החקלאות או שהענף למחרת לא מוסדר ולא מתוכנן.

מיכאל ביטון: בחרנו באופציה הקשה, לקבל את התקנה כפי שהיא בניגוד לעמדת הגופים היציגים, עם דמעות ובכי וצעקות והשם ישמור מה היה פה בלילה סוער של אהבה, ביום חמישי בלילה.

מיכאל ביטון: וכך הלכנו הביתה עצובים, ולפחות ידענו שענף ההטלה מוסדר שנה קדימה.

מיכאל ביטון: וראו זה פלא – לא עוברים חודשיים, ואנחנו נדרשים לדיון חירום בענף ההטלה עם תקנה חדשה.

מיכאל ביטון: לפני שבכלל נשקול אם לשנות את התקנה, אני אגיד כמה דברים: בסיבוב הזה לא יהיו שינויים בתקנה הזאת שהם לא בהסכמה מלאה עם כל הגופים.

מיכאל ביטון: מה שקרה פה בפעם הקודמת לא יקרה בתהליך הזה.

מיכאל ביטון: זה דבר אחד.

מיכאל ביטון: דבר שני, יש לנו כמה שאלות הבהרה והקשר בין הדברים: מצד אחד, אומרים לנו שהולכים לייבא מיליארד ביצים – לכבוד מיליארד ביצים שאת דרכם עוד מבקשים, יש שיר כזה.

מיכאל ביטון: הולכים להביא מיליארד ביצים שהנוהג הרגיל הוא כמה בשנה רגילה?

מיכאל ביטון: 200 מיליון, ומייבאים אותם בגלל צפי של מחסור בביצים.

מיכאל ביטון: אז הנה, יש לנו מיליארד ביצים, אז למה לא נרגענו עד דצמבר?

מיכאל ביטון: שולחים לנו תיקונים לנוסח התקנה שאומרים שיהיו מחסור בביצים בענף ולכן צריך לשנות את התקנה, והתקנה תביא ביצים לטפל במחסור בפסח כשמסבירים שרק אכלוס ורק שהתקנה בתוקף, ועד שהתרנגולת תביא ביצה כבר נגיע לתשעה באב.

מיכאל ביטון: זה לא יביא לנו ביצים לפסח, התקנות האלה.

מיכאל ביטון: הנימוק שכתבתם, משרד החקלאות, למה צריך את התקנה זה בגלל מחסור לפסח – על זה כבר התגברתם בייבוא של מיליארד ביצים.

מיכאל ביטון: לא שאלתם אף אחד והבאתם מיליארד ביצים, אז תביאו מיליארד.

מיכאל ביטון: אגב, זה בניגוד להצהרתכם שקיבלתם מכסות שהן במאות אחוזים גדולות משנים קודמות בהגדלת המכסות, בתקנה של דצמבר אמרתם שאתם רוצים להגדיל את יכולת הייצור כדי לא לעשות יבוא גדול יותר.

מיכאל ביטון: אז גם קיבלתם מכסות עצומות לייצור ביצים בישראל, גם הגדלתם ייצור וגם אתם מייבאים יותר ממה שהתכוונתם.

מיכאל ביטון: מה עוד יש לי לשאול אתכם?

מיכאל ביטון: מה הקשר בין התיקון המוצע לצמצום המחסור הצפוי בפסח, שכן הגידול הצפוי יניב ביצים רק בעוד כחצי שנה.

מיכאל ביטון: מדוע התקנות דחופות?

מיכאל ביטון: תסבירו לי מה דחוף עכשיו בתקנות?

מיכאל ביטון: ואם אתם מבוססי נתונים – מה המחסור הצפוי?

מיכאל ביטון: כמה ביצים נעלמו לנו מהשוק?

מיכאל ביטון: מי הפסיק לייצר ביצים?

מיכאל ביטון: מה המספרים?

מיכאל ביטון: על מה ביססתם עמדתכם?

מיכאל ביטון: נאמר לי שמשרד המשפטים, כדי להצדיק את חידוש התקנה, שאל אתכם על נתונים, נתוני המחסור – לפי איזה מספרים התבססתם?

מיכאל ביטון: יש פה נציג משרד המשפטים?

אור מלכי: כן.

מיכאל ביטון: אתה הנציג?

מיכאל ביטון: אתה שאלת על נתונים?

מיכאל ביטון: ומה התשובה שקיבלת?

אור מלכי: אני ממחלקת ייעוץ וחקיקה.

אור מלכי: לא קיבלנו נתונים מלאים.

מיכאל ביטון: ומה אתם חושבים?

מיכאל ביטון: שלמרות שאין נתונים אתם יכולים לעבד את חידוש התקנה?

אור מלכי: אנחנו מבינים שהתקנות הקיימות לא נותנות מענה מבחינת חלוקת המכסות החדשות והקיימות בגלל המגבלות שקיימות על הזכאות, שמחייבות גם הקמה של לול חדש וייצור של כל המכסה באותה שנה, ואנחנו מבינים שלצורך מענה על המחסור נדרשת פעולה מהירה.

אור מלכי: אנחנו כן חושבים שיש צורך - -

מיכאל ביטון: איזה סוג של פעולה?

מיכאל ביטון: יבוא או ייצור כי הייצור לא מהיר, לתרנגולת יש את הקצב שלה.

מיכאל ביטון: קודם תביא אותה, שים אותה בלול ואז היא תדבר איתך מתי שהוא.

אור מלכי: השאלה אם הכלי שמשתמשים בו כדי לפתור את המחסור הוא - -

נעמה קאופמן פס: אבל זה שאלות מקצועיות, ויש כאן גורמי מקצוע.

נעמה קאופמן פס: למה משרד המשפטים צריך לענות איך נייצר - - -

מיכאל ביטון: משרד המשפטים ביקש נתונים - -

נעמה קאופמן פס: יש פה את הווטרינר - - -

מיכאל ביטון: הוא אמר לנו שהוא לא קיבל נתונים.

נעמה קאופמן פס: הווטרינר פה.

מיכאל ביטון: גברתי המנכ"לית, חכי לתורך לדבר.

נעמה קאופמן פס: אבל הווטרינר פה.

מיכאל ביטון: אבל אני לא ביקשתי ממך להתייחס עכשיו, עם כל הכבוד.

מיכאל ביטון: משרד המשפטים ביקש נתונים ולא קיבל נתונים, ואי אפשר להביא תקנות שלא מבוססות נתונים.

אור מלכי: רגע, אני אחדד מה ביקשנו: קודם כל, אנחנו לא מתערבים בשאלת המדיניות מה הכלי המתאים להתמודד עם המחסור, בין אם זה יבוא ובין אם זה הגדלת המכסות.

אור מלכי: הנתונים שאנחנו היינו רוצים לקבל עליהם מענה הם – התקנות החדשות מאפשרות לבעלי לולים קיימים שלוחות הטלה אחרות, בעיקר בפטם, לעשות הסבה להטלה וקבל מכסות ייצור בהטלה.

מיכאל ביטון: למה הנושא הזה מעניין אתכם דווקא?

אור מלכי: זה מעניין אותנו להבין – בכל זאת, הייתה במכסה השנתית הגדלה דרמטית של מספר המכסות, ואנחנו מנסים להבין כמה מזה יכול לקבל מענה בתיקון הזה - -

מיכאל ביטון: הסבת לולי פטם ללולי ביצים.

אור מלכי: להבנתנו, זאת האוכלוסייה הרלוונטית כי - -

מיכאל ביטון: כי מה האפשרות היחידה כרגע לפתרון מהיר?

מיכאל ביטון: זה לא מדאיג אתכם שיהיה לנו פתאום חסר בפטם?

מיכאל ביטון: לא חשבתם את האפשרות הזאת?

מיכאל ביטון: אנחנו נביא יותר ביצים ונאכל פחות עופות?

אור מלכי: מבחינה משפטית, תקנות צריכות להתבסס על תשתית עובדתית.

מיכאל ביטון: אתה צודק, אתה לא עוסק במדיניות.

מיכאל ביטון: אני רק רציתי לנסות להבין למה לא קיבלתם נתונים.

מיכאל ביטון: את המדיניות תשאיר לנו.

מיכאל ביטון: תודה רבה לך.

מיכאל ביטון: אבל באמת, להסב לולי פטם – יש לנו עודף עופות בישראל או שאנחנו נייקר את העוף כי יהיה מחסור בעופות בפסח?

מיכאל ביטון: יש פה גם איזה שינוי מדיניות של חלוקה של 70 מכסות חדשות למגדלים בכל הארץ ולא רק באזור עדיפות לאומית?

מיכאל ביטון: היה רציונל לתעדף את העדיפות הלאומית בתקנה הזאת ויש גם שינויים בהיבט הזה.

מיכאל ביטון: עכשיו, לפני התייחסות המנכ"לית, היא תהיה ראשונה, אני רוצה להציע לכם לחסוך היום את העצבים: תעברו על התקנה, תראו איזה סעיפים מוסכמים על כולם, נאשר אותם פה ונבצע.

מיכאל ביטון: לא נבצע שום סעיף שלא מוסכם על כולם, לא יהיה פה.

מיכאל ביטון: תחסכו לעצמכם את העצבים, את ההתלהמות, את ההאשמות – כל זה לא מעניין, לא להיום.

מיכאל ביטון: יש שתי אפשרויות בלבד: בחירת סעיפים מוסכמים ואישורם מיידית, ורק את המוסכמים או שפשוט שמים את התקנה הזאת בצד.

מיכאל ביטון: אלה שתי האפשרויות להיום.

מיכאל ביטון: המנכ"לית, בבקשה.

נעמה קאופמן פס: שלום.

נעמה קאופמן פס: הגענו לכאן בפורום מקצועי מלא כדי לענות לכל שאלה עובדתית, אבל אני רוצה להתחיל מהנושא של המחסור בביצים – קודם כל, מדובר על תקנות ולא על תקנה אחת, ובתוך תקנות יש כמובן כל מיני סעיפים.

נעמה קאופמן פס: היו מספר סעיפים שבהם נודעו חסמים מסוימים שמונעים ייצור ביצים בישראל ומימוש מלא של התקנות כפי שהתכוונו.

נעמה קאופמן פס: למשל, כשמישהו מפרש לול חדש כלול שיצא אתמול מהשקית, דנדש-חדש מהקופסה, ומצד שני עומד לול קיים ריק בישראל שיכולים לייצר בו ביצים ויכול להיות מותאם בענף – בעיני, בפרשנות שלי, אפשר להרחיב את הפרשנות אבל מסתבר שמשפטית רוצים להרחיב את ההגדרה.

נעמה קאופמן פס: וכשיש לול ריק שעומד ואני רוצה שייצרו ביצים בישראל ולא לעסוק בייבוא ביצים לישראל אלא לייצר ברמה המקומית, הנ"ל גורם לאי-מימוש התקנות ולכן יש כאן מספר תיקונים, ואני אתייחס גם לכמה דברים שאמר היושב-ראש.

מיכאל ביטון: אגב, לדעתי זה הסעיף היחיד שמוסכם, שאם זה נבנה לפי הנחיותיכם לרפורמה הקודמת אבל הוא זמין לרפורמה החדשה – לאשר אותו, וחלקם אפילו - -

נעמה קאופמן פס: לא, זה סעיף אחר, סעיף נוסף.

נעמה קאופמן פס: דיברנו גם עם הענף.

מיכאל ביטון: אם יש לך סעיפים מוסכמים עם הענף אז גם תתארי אותם בסוף הדברים שלך.

נעמה קאופמן פס: אוקי.

נעמה קאופמן פס: אז כשאני מנסה לגרום לייצור ביצים בישראל ולביטחון המזון ברמה המקומית כאשר בשבועות האחרונים ייבאו עשרות-מיליוני ביצים לישראל – אתם תמצאו הרבה מאוד ביצים חומות בשווקים, הביצים האלה הגיעו מספרד וממדינות נוספות.

נעמה קאופמן פס: אני מנסה לייצר ביצים פה, וזו כל המטרה של לחזק את החקלאות המקומית, ויש מספר חסמים שידועים, בין אם זה חקלאים חדשים בתקנות של מכסות חדשות ובין אם זה לחקלאים הקיימים – המטרה שלי זה להביא את התיקונים האלה לוועדת הכלכלה ולתקן אותם כי הם מצריכים חקיקה.

נעמה קאופמן פס: למשל, אם אמרנו שהלול יאוכלס השנה – ייוצרו הביצים ואנחנו מדברים על אכלוס - -

מיכאל ביטון: שאלה קטנה, נעמה: איזה מהמידע שהביא אתכם להביא את התקנה עכשיו לא היה מונח בפניכם ב-20 בדצמבר?

מיכאל ביטון: איזה מידע חדש התפתח מאז?

נעמה קאופמן פס: יש הרבה שאלות שתשאל, היושב-ראש, אבל חשוב לי לתת לך את התמונה כולה: למשל, לול חדש – אני, בפרשנות שלי הייתי אומרת שכל מי שלא היה ב"פול" הלולים במדינת ישראל בנושא הביצה ונכנס למשחק, ומסתבר שהפרשנות אומרת: לא, כאילו הוא נבנה אתמול.

נעמה קאופמן פס: מסתבר שיש תקנות בעבר, מלפני שנים, שפירשו לול חדש כמשהו שרק נבנה עכשיו, בשנת התכנון.

נעמה קאופמן פס: ברור שבשנת התכנון בניית לול, ולול שעומד ריק ואני רוצה פה חקלאות ואני רוצה פה ביצים – הלול הזה צריך להיכנס למשחק.

נעמה קאופמן פס: חשוב לי כן להתייחס לסוגיית המכסות – בסוגיית המכסות יש הבדל בין מימוש יבוא לבין החלק הבירוקרטי כדי לאפשר יבוא.

נעמה קאופמן פס: החלק הבירוקרטי, כדי לאפשר יבוא ולייצר מכסה – לוקח חודשים ארוכים לבנות אותו, לתאר אותו, להוציא אותו לשימוע ציבורי, לקבל הערות ציבור וכולי.

נעמה קאופמן פס: ההבדל בין מכסה של מיליארד ביצים לבין המימוש של מכסה של מיליארד ביצים הוא הבדל מאוד משמעותי.

נעמה קאופמן פס: 1.

נעמה קאופמן פס: אני מייצרת לעצמי שקית כזאת או נקרא לזה אופציה כדי לייבא ביצים, ואני לא רוצה לייצר מכסה שאני כל הזמן צריכה להגדיר אותה ולהתעסק עם התהליך הבירוקרטי.

נעמה קאופמן פס: אל תשכח שלממשלה יש גם את הבירוקרטיה של עצמה ואת כל התהליך.

נעמה קאופמן פס: לכן, ביקשנו מכסה גדולה, שכשאני נמצאת באיזה מחסור ואני צופה מחסור, ועוד לא דיברנו על החלק הזה.

נעמה קאופמן פס: אם חס וחלילה יש מחסור, אני יודעת להפעיל את המכסה באופן מיידי.

נעמה קאופמן פס: המטרה היא לא להפעיל מכסות ולייבא ביצים מכל העולם ולפרנס אחרים אלא לייצא חקלאות מקומית, וזו מטרת התקנות מחודש דצמבר, וזו מטרת תיקוני התקנות עכשיו, להביא לפה חקלאים שיוכלו לייצר.

נעמה קאופמן פס: לחלק מהדברים באמת קיבלנו פידבק – לול חדש, מפרשנים אותו בצמצום, תתקנו את זה.

נעמה קאופמן פס: ייצור או אכלוס זה סמנטי.

נעמה קאופמן פס: אז כן, לפעמים גם עושים טעויות וצריך לתקן אותן.

נעמה קאופמן פס: בנוגע לאיגרת ולנתונים – ויתייחס הווטרינר הראשי שנמצא כאן וגם מונה לתפקידו, אפשר לברך אותו, המינוי שלו טרי.

מיכאל ביטון: בהצלחה, הווטרינר.

מיכאל ביטון: איך קוראים לך?

תמיר גושן: תמיר גושן.

מיכאל ביטון: למה נדמה לי שהיית כאן?

נעמה קאופמן פס: הוא היה גם קודם, הוא רק מונה.

נעמה קאופמן פס: הוא קיבל את התפקיד בזכות.

מיכאל ביטון: הוסמכת.

מיכאל ביטון: בבקשה.

נעמה קאופמן פס: כאשר יש איגרת שירותים ווטרינרים שאומרת שמי שלא עומד בדרישות שונות של השירותים הווטרינרים, לא יוכל לקבל אישורי אכלוס – הדבר הזה נע באיזה טווח של נורמה, ולמה?

נעמה קאופמן פס: למשל, יש כאלה שהחליטו להוציא את התרנגולות לפני ולאכלס לפני שהאיגרת נכנסת לתוקף.

מיכאל ביטון: פחדו.

נעמה קאופמן פס: למשל, יש כאלה שאומרים: אני אמשוך את הלהקה עוד קצת אז הביצים יהיו קצת יותר...

נעמה קאופמן פס: אבל אני מושך את הלהקה.

נעמה קאופמן פס: לכן, כאשר הווטרינר הראשי נותן הערכה על כמה ביצים יוציאו כל שבוע מה"פול", ונעלמות לנו כל שבוע ביצים בישראל, אני רוצה לייצר להם מענה.

נעמה קאופמן פס: אז נכון, אני לא יכולה להגיד לך מה המספר, אני יודעת מה הטווח.

נעמה קאופמן פס: ההיערכות לאיגרת השירותים הווטרינרים לייצור ביצים בישראל זה כל מטרת התקנות הקודמות וכל מטרת התיקונים הללו, שנשמח לעבור עליהם אחד-אחד.

מיכאל ביטון: מה ההסכמות שיש לכם?

מיכאל ביטון: איזה סעיפים מוסכמים עם הענף?

נעמה קאופמן פס: אני רק רוצה לראות אם התייחסתי לכל מה שרציתי.

קריאה: לא דיברו אתנו על שום הסכמות, אדוני היושב-ראש.

מיכאל ביטון: לא להפריע, אדוני.

מיכאל ביטון: נעמה, תדברי, לא להפריע לדיון.

מיכאל ביטון: אני אתן לענף זכות דיבור במועד.

קריאה: - - - כמו חילוץ מאוקראינה קראו לנו אתמול בשמונה בערב שיש מחר ועדת כלכלה.

קריאה: איזה דיון?

קריאה: זה נפל עלינו כאילו אנחנו מצילי חיים.

מיכאל ביטון: אדוני, יש לך מזל שלא מטפטף עליך פה גשם.

נעמה קאופמן פס: ברגע שהבנו את התיקונים המינימאליים שאנחנו רוצים להביא, פרסמנו את התקנות האלה לשימוע ציבורי, הן נשלחו בו ביום למועצת הלול, מועצת הלול גם התייחסה להערות וכמובן יש דברים שהיא מקבלת, וכנראה הרבה היא לא מקבלת.

נעמה קאופמן פס: סמנכ"ל גורמי הייצור שעשה שיחות יכול להגיד מה מוסכם כי הוא ידייק את זה יותר ממני מבחינה מקצועית.

נעמה קאופמן פס: לא הגענו עד היום להסכמות עם ענף הלול.

נעמה קאופמן פס: אני חושבת שהשיחות המשיכו להתקיים, ואני חושבת שמחובתי לשבת בוועדה הזאת ולהגיד שיהיה מחסור בביצים במדינת ישראל אם אנחנו נמשיך בהתנהלות שלנו בלי לעשות תיקונים מסוימים.

נעמה קאופמן פס: חשוב לי להגיד שאני רוצה חקלאות מקומית וייצור ביצים ברמה המקומית ולא ייבוא מכל העולם, ואם לא נעשה את התיקונים האלה, אני תלויה בייבוא מהעולם.

נעמה קאופמן פס: ולכן, כשאני באה ביושר ובידיים נקיות, אחרי שפרסמתי לשימוע ציבורי ואומרים לי: רק תגיעי להסכמות, שאני כולי תקווה - -

מיכאל ביטון: להביא תקנה שלושה ימים לפני סוף שנה זה לא לבוא ביושר כי זה לא אפשרי.

נעמה קאופמן פס: בסדר, אבל עשינו משא ומתן של חודשים, חודשים.

מיכאל ביטון: לא עשיתם שום משא ומתן - -

נעמה קאופמן פס: עשינו משא ומתן של חודשים.

מיכאל ביטון: לעשות משא ומתן בניוטרל מעל הראש שלי ובזבזתם לי ארבעה ימי עבודה.

מיכאל ביטון: זה לא היה ביושר להביא את זה ארבעה ימים לפני סוף שנה, שקיבלתם התראה חודשים רבים קודם.

מיכאל ביטון: את עוסקת בענף מתוכנן ואת מביאה את זה ארבעה ימים לפני סוף שנה?

מיכאל ביטון: זאת רמת התכנון של המשרד?

נעמה קאופמן פס: בסדר, אבל אנחנו חוזרים אחורה - - -

מיכאל ביטון: ואם הבאתם את זה בדצמבר - -

נעמה קאופמן פס: יושב-ראש הוועדה, אני רוצה להגיד לך - -

מיכאל ביטון: - - אז לא יכולתם לראות ארבעה חודשים קדימה?

מיכאל ביטון: אז בחודשיים אתם משנים את הענף?

מיכאל ביטון: לא הבנתי את רמת התכנון, זה ענף מתוכנן.

נעמה קאופמן פס: בסדר, אני רוצה להשיב: הענף המתוכנן הזה גם צריך לדאוג לייצור ביצים.

נעמה קאופמן פס: ולכל האנשים הנכבדים שיושבים פה בחדר הזה, לכולם יש אחריות שיהיו ביצים במדינת ישראל.

מיכאל ביטון: נכון.

נעמה קאופמן פס: אז אני אומרת לוועדה הזאת ולפרוטוקול הזה שלא יהיו מספיק ביצים במדינת ישראל אם נמשיך להתנהל - -

מיכאל ביטון: ואני אומר לך שאתם התרשלתם בתפקידכם בתכנון הענף ובהבאתו לא בשל כי מי שמביא תקנה בסוף שנה ואחרי חודשיים מתקן אותה – היא - - -

נעמה קאופמן פס: אני מביאה תיקונים לוועדה - - -

מיכאל ביטון: אתם תישאו באחריות בכל משבר שיהיה פה - -

נעמה קאופמן פס: - - -

יעל רון בן משה: - - - נהגתם לא ביושר.

מיכאל ביטון: - - קודם כל תתכננו, אחרי זה תחלקו ציונים למישהו.

מיכאל ביטון: אתם מביאים תקנה לא מבושלת, כופים אותה על הציבור בלי אפשרות להתייחס אליה, אומרים: או הכל או כלום – זה מה שעשיתם ב-31 בדצמבר – או הכל או כלום.

מיכאל ביטון: אז אמרו לכם: הכל.

מיכאל ביטון: השפילו מבט, הלכו הביתה בוכים.

מיכאל ביטון: הסכימו להכל.

מיכאל ביטון: אמרתם: או הכל או כלום ועשינו הכל לפי רצונכם.

מיכאל ביטון: הוועדה משנה תקנות לכולם, לא נגענו בפסיק ממה שכתבתם, פסיק אחד, ואת תסבירי לנו שאחרי חודשיים כשלתם בתכנון הענף?

מיכאל ביטון: ואת מטיחה את זה בחברי הכנסת, שהם אחראים במחסור בביצים?

מיכאל ביטון: איפה הייתם שנה שלמה?

מיכאל ביטון: איפה הייתם כשדיברו אתכם על טעויות בתקנה?

מיכאל ביטון: לא הייתם מוכנים לשמוע כלום – אמרתם: הכל או כלום.

מיכאל ביטון: אז אמרנו: מה שאתם רוצים, הורדנו את הראש.

מיכאל ביטון: עכשיו אתם מטיחים בנו האשמות?

נעמה קאופמן פס: אני לא מטיחה האשמות - - -

מיכאל ביטון: את עושה את זה עכשיו.

מיכאל ביטון: אל תטיחי בנו האשמות ואחריות - -

נעמה קאופמן פס: אני לא מטיחה האשמות על אף אחד - - -

מיכאל ביטון: - - את קיבלת את התקנה שלך באופן מוחלט כמו שביקשת אותה.

מיכאל ביטון: ביקשת תקנה – קיבלת אותה בלי תיקון אחד.

מיכאל ביטון: תפעלי לפי תקנה שביקשת.

מיכאל ביטון: עכשיו את מסבירה לנו את הטעויות שלנו?

מיכאל ביטון: אני לא רוצה להתעצבן אבל תודה שהבאת אותי לזה.

מיכאל ביטון: אני מבקש להציג לנו הסכמות, אם ישנן, ולהצביע על ההסכמות ובזה סוף העניין.

מיכאל ביטון: בהמשך, אם נרצה תקנה נוספת או תיקונים נוספים, נעשה את זה אם יהיה עוד גל נוסף.

נעמה קאופמן פס: אסף יכול להציג את ההסכמות?

מיכאל ביטון: כן, בבקשה.

נעמה קאופמן פס: אדוני היושב-ראש, אתה רוצה שנצא רגע?

נעמה קאופמן פס: אני פגשתי רק את שמעון ביטון לפני הדיון.

מיכאל ביטון: יש יותר הסכמות?

נעמה קאופמן פס: לא יודעת, אולי נצא לכמה דקות.

מיכאל ביטון: אני מכריז על 20 דקות הפסקה, יכול להיות שהיא תתארך.

מיכאל ביטון: תביאו את ההסכמות שביניכם.

מיכאל ביטון: תודה רבה.

מיכאל ביטון: חברים, רצינו דיון רגוע מוסכם, עם הסכמות אבל לצערי, אני לא הייתי רגוע ולא זכינו.

מיכאל ביטון: התחיל פה דיאלוג ומשא ומתן, שתמיד מתחיל והשאלה אם הוא ייגמר.

מיכאל ביטון: השאלה אם תביאו תוצאות מבורכות לאזרחי ישראל בזמן קצר?

מיכאל ביטון: המושב נגמר בעוד שבוע ובפגרה מותר לנו לעשות ארבעה דיונים, אנחנו כבר סגורים על רובם בשל עומסים.

מיכאל ביטון: אולי התחיל איזה דיבור טוב בין הצדדים בדקות האחרונות.

מיכאל ביטון: הכוונה היא שכולם הולכים לקראת כולם, שאנחנו מביאים תקנה שהיא טובה לאזרחים ולא טובה למישהו אחד או לאינטרס אחד.

מיכאל ביטון: ולכן, אנחנו מסכמים את הדבר הבא: הצדדים ישבו במשא ומתן ישיר, אתם לא צריכים אף אחד שיגשר ביניכם.

מיכאל ביטון: תביאו לוועדה נוסח תקנה רזה או שמן, העיקר ששניכם חתומים עליו.

מיכאל ביטון: בדיון שיתקיים אנחנו נקריא אותו ונצביע עליו, זה מה שהולך להיות.

מיכאל ביטון: נקריא תקנה שאני יודע שהוסכמה עם המומחים ומצביעים.

מיכאל ביטון: אם אין הסכמות אז אנחנו נדון בתקנה הזאת אבל זה יהיה במושב הבא, זה יהיה בצורה רגועה יותר.

מיכאל ביטון: אם יש הסכמות – ננסה להביא את זה בשבוע הקרוב.

מיכאל ביטון: הרבה ביקשו רשות דיבור, צחי, אבל אם אתה תדבר אז הארגון השני לדבר והחקלאות ירצו להשיב והח"כים ירצו לדבר.

מיכאל ביטון: אני אתן לך לדבר אבל לא הפעם, אולי בפעם הבאה - -

צחי בן עיון: מילה אחת, כבודו.

מיכאל ביטון: לא, אני לא יכול, אתה לא מבין?

מיכאל ביטון: אתה לא מבין שאם אתה פותח אז נירה שפק תגיד: אני חייבת להגיב לדבריו ואני לא יכול להגיד לחברת כנסת לא לדבר ואני גם לא רוצה עכשיו.

מיכאל ביטון: אני רוצה לגמור את הדיון הזה ברוח של לכו, תנצלו את הזמן להביא מתווה מוסכם ביניכם לתיקונים לתקנה של ענף ההטלה.

מיכאל ביטון: אני נועל את הדיון.

מיכאל ביטון: תודה רבה.